Sem betur fer er megnið af þessum staðreyndum og hugmyndum á undanhaldi . Háskólinn hefur seilst inn í tækniveröldina og inn í atvinnulífið , inn í líf fólksins í landinu og gefið sig að lausnum vandamála þeirra samhliða óháðri vísindaiðkun . Samhliða þessu hefur hátæknibúnaður verið að ryðja sér til rúms í tengslum við nám og kennslu ásamt því að nýjar aðferðir við kennslu hafa verið að sjá dagsins ljós . Ein af þeim er svokallað vandamiðað nám eða kennsla , sem á ensku er kallað Problem Based Learning ( PBL ) . Læknadeild HÍ lagði af stað á síðasta kennsluvetri með að kynna þessa tegund náms fyrir nemendum og kennurum og er þess vænst að þessi aðferðafræði ryðji sér til rúms í námi læknanema á næstu árum . Í byrjun ársins fór hópur kennara vestur um haf , á viku námskeið hjá dr. Stewart Mennin sem er mikill frumkvöðull vandamiðaðs náms í Bandaríkjunum , en hann starfar við læknaháskólann í Albuquerque í New Mexico . Dr. Mennin fylgdi þessu síðan eftir með því að heimsækja Ísland í byrjun maí og hélt þá fyrirlestra og námskeið fyrir hóp nemenda og kennara við læknadeild HÍ . Vandamiðað nám byggir á því að kynna fyrir nemendum , eins snemma í náminu og kostur er , vandamál er tengjast framtíðarstarfsvettvangi þeirra . Þeir sem til þekkja segja að námið verði léttara í ljósi þeirra hagnýtu tengsla er felast í lausn vandamálanna . Að auki er því haldið fram að kennslan verði meira lifandi og líkari þeim starfsvettvangi sem nemendurnir eiga eftir að kynnast síðar sem læknar . Það er ólíkt þeirri kennslu sem boðið er upp á í dag , þar sem fyrstu þremur árunum er varið í kennslu í grunnvísindum , oftast án tengsla við framtíðarstarfsvettvang . Til eru læknaskólar í Bandaríkjunum og Evrópu sem byggðir hafa verið upp frá grunni í kringum aðferðarfræði vandamiðaðs náms , en til eru einnig þeir skólar sem hafa , í rólegheitunum , innan frá , gert þær breytingar sem krafist er til að veita vandamiðaða kennslu og er Háskólinn í Albuquerque dæmi um það . Kröfurnar eru fyrst og fremst á nemendur og kennara , að þeir vilji og kunni að tileinka sér vandamiðaða aðferðafræði í starfi . Einnig er viss krafa á læknadeild HÍ að sjá til þess að aðstaða sé fyrir hendi bæði í heildarskipulagningu læknanámsins og í því að ráða nægilegan fjölda starfsmanna til verksins og að til sé hentugt húsnæði . Vonast er til að þetta brautryðjendastarf , sem hófst í byrjun þessa árs , sé upphafið að gagngerum breytingum á kennsluháttum læknadeildar sem miða að því að kennslan verði meira vandamiðuð . Til þess þurfa sem flestir læknar , sem að kennslu koma , svo og aðrir sérfræðingar er starfa á á hinum ýmsu sjúkrastofnunum , að kynnast þessari aðferðafræði og tileinka sér hana , enda er falið í vinnu við þessa kennsluaðferð , töluverður endurmenntunarþáttur er gagnast öllum læknum .